Anna Kinberg Batra om Sverige: – Vi har områder der kriminelle gjenger har tatt over

GARDERMOEN (Aftenposten): Anna Kinberg Batra (M), som håper å bli Sveriges neste statsminister, erkjenner at landet har alvorlige problemer med kriminelle bander.

Leder i Moderaterna, Anna Kinberg Batra, møtte statsminister Erna Solberg på Høyres landsmøte torsdag ettermiddag. Monica Strømdahl

9. mars 2017 20:11 Sist oppdatert 12. mars 2017

– Vi har områder der kriminelle gjenger har tatt over makten. Den makten må vi ta tilbake, sier Batra (46) til Aftenposten.

Partilederen i Moderaterna besøker Høyres landsmøte torsdag.

Hjemme i Sverige må politikerne ta stilling til stadig nye meldinger om gjengdrap og grov vold i og utenfor Sveriges største byer.

Fakta Skyteepisoder i Stockholms-området den siste tiden 8. mars: To menn i 20-årsalderen ble drept mens de satt i en bil i Kista nord i Stockholm.

7. mars: En mann og en kvinne ble drept i Hallonbergen. Politiet avfyrte skudd på åstedet.

7. mars: En mann dør etter å ha blitt funnet hardt skadd i en trappeoppgang i Alby i Botkyrka.

3. mars: En mann ble skutt i armen i Svedmyra sør i Stockholm.

25. februar: En mann ble funnet alvorlig skadd etter å ha blitt skutt i Risse sentrum i Sundbyberg. Ifølge Aftonbladet er han skutt i hodet.

15. februar: To menn skal ha blitt skadd i en skuddløsning i Upplands Väsby. En av dem ble innlagt på sykehus.

I 2016 hadde Stockholms-politiet frem til slutten av oktober registrert 105 skyteepisoder, som resulterte i at syv personer ble drept og 43 skadd. Ytterligere en person døde etter en skuddløsning i desember. Kilde: TT / NTB Vis mer

– Nå ser vi at politi forlater operativ tjeneste fordi det er for farlig. De har for få kolleger, og de får ikke gjort jobben sin, sier Batra.

Bare kvelden før Batra dro til Norge, ble to menn skutt i hodet og drept i Stockholm.

Aftonbladet skriver torsdag at politiet i den svenske hovedstaden har 47 drapsetterforskninger gående – og opplyser at det pågår hele 12 ulike gjengkonflikter i hovedstadsområdet.

Tidligere har Aftenposten omtalt hvordan politiet i Malmö har hatt problemer med å etterforske de mange drapene.

I løpet av de 11 siste månedene har Malmö opplevd 14 drap: Ni er fortsatt uoppklart

Statsministerkandidaten sier årsaken til problemene er utenforskap: At ungdom i deler av Sverige ikke kommer inn i storsamfunnet og mister troen på fremtiden.

Sier innvandringspolitikken var for liberal

Både Donald Trump, Sylvi Listhaug og Siv Jensen har advart mot «svenske tilstander», men Batra aksepterer ikke kritikken som sier den liberale svenske innvandringspolitikken er grunnen til dagens problemer.

– Hva tenker du om at Sverige blir sett på som et skrekkeksempel av Frp, Sylvi Listhaug og Siv Jensen?

– Jeg er ikke enig med henne om det bildet. Det finnes noen også i Sverige som svartmaler, men det mener jeg er feil. Vi er et av verdens rikeste land. Gjennom åtte år med Alliansen fikk vi 300.000 jobber og flere utenlandsfødte i jobb enn noen gang. Samtidig må vi ta på alvor at det finnes store problemer som må løses, sier hun.

Batra sier nå at innvandringspolitikken i Sverige ikke fungerte, og var for liberal.

– Det er lett å konstatere nå at Sverige hadde en integreringspolitikk som ikke fungerte godt nok. Det tok åtte år før halvparten av de nyankomne asylsøkerne var i jobb, og det var før den store migrasjonskrisen vi har sett nå. Det er naturligvis mislykket. Så var det uholdbart å ha en innvandringspolitikk som var mye mer liberal enn snittet i EU, sier Batra.

Utenfor Stockholm ligger Oslo-politiets skrekkeksempel på integrering som går skeis:– Vi bor i samme by, men ikke i samme verden.

– Vi har demonisert for mye

Batra fikk kritikk i januar, da hun åpnet for samtaler med de innvandringskritiske Sverigedemokraterna SD). Hun sier det er uaktuelt med et regjerings- eller budsjettsamarbeid ved valget neste år, men nå mener hun den tidligere kompromissløse linjen mot SD var feilslått.

– Var det etablerte Sverige for arrogante?

– Vi har demonisert for mye. De siste årene, siden SD kom inn i Riksdagen, har vi hatt diskusjoner om vi skal sitte ved siden av dem eller ikke og om vi skal håndhilse. Det har vært for mye diskusjon om slikt og for lite om innhold, sier Batra og fortsetter:

– De har fått stå utenfor politikken og være misfornøyde heller enn å bli avkrevd svar.

Vil ikke gi innvandringen skylden for kriminaliteten

At den liberale innvandringspolitikken forklarer bråket i svenske forsteder nå, vil hun imidlertid ikke gå med på.

– Nei. Det er ingen tvil om at Sverige har et stort integreringsproblem: Vi hadde 160.000 asylsøkere i 2015, og veldig mange kom på en gang. Men hvert menneske må komme i arbeid, og det er ikke hvor du kommer fra som avgjør om du blir kriminell.

– Ville det vært mindre kriminalitet hvis dere ikke hadde hatt en så liberal innvandringspolitikk?

– Det blir for mye kriminalitet når det blir for mye utenforskap. Og det handler ikke om hvor du er født, men om du kommer inn i samfunnet.

– Og dere ville ikke hatt mindre utenforskap med en mer restriktiv innvandringspolitikk?

– Jeg vil bedre integreringen. Vi trenger en mer restriktiv innvandringspolitikk enn vi hadde for noen år siden, så vi er mer som andre europeiske land. Men jeg kommer ikke til å gi innvandringen skylden for kriminaliteten, sier Batra.

Podkasten Aftenpodden har med Høyres Tina Bru denne uken, i en Høyre-spesial om blant annet landsmøtet, ny Høyre-politikk og 8. mars. Abonner i Itunes her, eller lytt i spilleren under: